'ઘર ફૂટે ઘર જાય' જેવી સ્થિતિ અણ્ણા હજારેની ટીમમાં હજાર મતભેદ ઃ પ્રજાનો ટેકો નથી
- પ્રજાનો ભરોસો ગુમાવ્યો છે ઃ પ્રતિભાની દ્રષ્ટિએ અણ્ણા-ટીમ વામણી લાગે છે
અણ્ણા હજારેની ટીમ એ હજાર મતભેદોવાળી ટીમ બની ગઈ છે. યોગગુરુ બાબા રામદેવ અને અણ્ણા હજારેએ એક સાથે મળીને ભ્રષ્ટાચાર વિરોધનું આંદોલન ફરી શરૃ કરવાની જાહેરાત કર્યાના માત્ર ૨૪ કલાકમાં તેનું સુરસુરીયું થઈ ગયું હતું. અણ્ણાની ટીમને મુફતી સમૂન કાસનીએ છોડતાં વધુ એક ફટકો વાગ્યો છે. ટીમનો એક માત્ર મુસ્લિમ ચહેરો જ્યારે એમ કહે કે અણ્ણાની ટીમ લઘુમતીની વિરૃદ્ધમાં કામ કરે છે ત્યારે દેશની પ્રજાને આંચકો લાગે છે.
હવે એટલું નિશ્ચિત બનતું જાય છે કે અણ્ણા હજારેની ટીમ વિલાતી જાય છે, હવે તેમના સ્ટેટમેન્ટ કોઈ સંવેદના ઉભી કરી શકતા નથી. અણ્ણાની ટીમની દશા ''ઘર ફૂટે ઘર જાય'' એવી છે. આ લોકો તેમના મતભેદોમાંથી બહાર આવશે તો પ્રજાનો વિશ્વાસ જીતી શકે એમ છે પરંતુ અણ્ણાના હાથમાંથી બાજી સરકી ગઈ છે.
પ્રજા માટે કમનસીબીભરી વાત એ છે કે ભ્રષ્ટાચાર વિરૃદ્ધ જંગ છેડનાર અણ્ણાની ટીમ કોઈ પરિણામ લાવે એ પહેલાં જ ઢીલી પડી ગઈ છે. હવે પહેલાં જેવો જુસ્સો તેમના આંદોલનમાં પાછો આવે એમ દેખાતું નથી.
ભ્રષ્ટાચાર વિરોધી કોઈપણ વાત સામે અણ્ણાની ટીમ કોઈ બાહોશ ટીમની જેમ પ્રત્યાઘાત આપતી હતી પરંતુ અંદરોઅંદરની હુંશા-તુંશીમાં આ ટીમ વેર-વીખેર થઈ ગઈ હતી. આ ટીમ એ ભૂલી ગઈ હતી કે સામા છેડે ખંધા રાજકારણીઓ છે. આ રાજકારણીઓએ અણ્ણાની ટીમને આગળ વધવા દીધી અને માહોલ પણ ઊભો થવા દીધો પરંતુ જ્યારે સંસદમાં ચર્ચાનો દોર ચાલ્યો ત્યારે અણ્ણાના તમામ મુદ્દા પર છેકો મુકાયો હતો. લોકાયુક્તની નિમણૂકનો મુદ્દો અભરાઈએ ચઢાવી દેવાયો હતો.
અણ્ણા હજારેએ ફરી આંદોલનમાં જાન ફૂંકવાનો પ્રયાસ કર્યો હતો, પરંતુ પ્રજાનો પ્રતિભાવ મળી શકતો નથી. બાબા રામદેવ અને શ્રી શ્રી રવિશંકર સાથે જોડાઈને અણ્ણા હજારે આગળ વધી શકે એમ નહોતા એટલે જોડાણવાળી સભાની જાહેરાત કરી હતી. બાબા રામદેવ અને શ્રી શ્રી રવિશંકરના પ્રભાવ હેઠળ અણ્ણા હજારેની ટીમ વામણી લાગે છે. એક તરફ પ્રતિભાનો સવાલ અને બીજી તરફ મતભેદોએ અણ્ણાની ટીમની પ્રતિષ્ઠાને ફટકો માર્યો હતો.
ગુજરાતની વાત કરીએ તો ગુજરાતના તમામ શહેરોમાં અણ્ણાનો પવન ફૂંકાતો હતો. અણ્ણા ટોપી પહેરીને ફરતા લોકો ખચકાતા નહોતો. ગુજરાતમાં પણ અણ્ણાની ટીમે કરેલા કેટલાક નિવેદનો સ્ફોટક પુરવાર થયા હતા. અણ્ણાની ટીમ એવો દંભ કરતી હતી કે ભ્રષ્ટાચાર અંગેના તમામ જવાબો તેમની પાસે છે. પરંતુ કોંગ્રેસ પ્રજાના મનમાં એવું ઠસાવી શકી હતી કે અણ્ણાની ટીમ પ્રજાને ગેરમાર્ગે દોરે છે અને કોઈપણ રીતે તેમની ટીમ કોઈ સત્તાવાર ટીમ નથી.
અણ્ણા હજારેની ટીમની કમનસીબી એ હતી કે તેનું ભ્રષ્ટાચાર વિરોધી આંદોલન કોંગ્રેસ વિરોધી બની ગયું હતું. શરૃઆતમાં હજારો લોકો અણ્ણા હજારેની સાથે જોડાયા હતા પરંતુ જેમ જેમ અણ્ણા ટીમની ફાટફૂટ સામે આવવા લાગી એમ એમ પ્રજા તેમનાથી દૂર જતી રહી હતી. એક સમય હતો કે જ્યારે અણ્ણા હજારેએ જાગૃતિનો પવન ફૂંકવામાં સફળતા મેળવી હતી.
અણ્ણા હજારેની ટીમે આડા-અવળા વિવાદમાં પડવાના બદલે એકાદ પેટા ચુંટણી કે દિલ્હીમાં કોર્પોરેશનની ચૂંટણીમાં થોડા ઉમેદવારો ઉભા રાખવા જોઈતા હતા. આ ઉમેદવારો કેટલા મત મેળવી લાવે છે તે જોવાનું હતું. અણ્ણા હજારેની ટીમ ક્યારેય આવી પરીક્ષા આપવા તૈયાર નથી હોતી.
પરંતુ ચૂંટાયેલી સરકારો સામે કે ચૂંટાયેલા રાજકારણીઓ સામે બેફામ આક્ષેપો કરવાને પરીક્ષા ગણે છે.
અણ્ણાની ટીમના તમામ સભ્યો કોઈને કોઈ ચૂંટણીમાં જીતેલા હોવા જોઈએ. બહાર બેસીને સલાહ-સૂચનો કરવાના અણ્ણા ટીમને આસાન લાગે છે કેમકે વાસ્તવિકતાનો તે સામનો કરવા તે તૈયાર નથી. ઉત્તર પ્રદેશના વિધાનસભા જંગમાં કોંગ્રેસના ઉમેદવારોની સામે અણ્ણા ટીમે કરેલા ચૂંટણી પ્રચારની સભાઓમાં કાગડા ઉડતા હતા.
આગળ લખ્યું છે એમ અણ્ણા હજારેના હાથમાંથી બાજી સરકી ગઈ છે. પ્રજાનો ભરોસો તેમણે એકવાર ગુમાવ્યો છે. પ્રજાએ તેમને તન-મન-ધનથી ટેકો આપ્યો હતો. જ્યારે અણ્ણાનો પતંગ લોટવા લાગ્યો ત્યારે તેને ઉતારીને ફરી કિન્યા બાંધવી પડી હતી. હવે સ્થિતિ એ છે કે અણ્ણા હજારેનો પતંગ ભરોસાનો પવન ગુમાવી બેઠો છે.